Document ID: 32006D0227

ΑΠΌΦΑΣΗ ΤΗΣ ΕΠΙΤΡΟΠΉΣ
της 17ης Μαρτίου 2006
για τη λήψη ορισμένων προσωρινών μέτρων προστασίας λόγω της υποψίας εστίας γρίπης των πτηνών υψηλής παθογονικότητας στο Ισραήλ
[κοινοποιηθείσα υπό τον αριθμό Ε(2006) 902]
(Κείμενο που παρουσιάζει ενδιαφέρον για τον ΕΟΧ)
(2006/227/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), και ιδίως το άρθρο 18 παράγραφος 1,
την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (2), και ιδίως το άρθρο 22 παράγραφος 1,
Εκτιμώντας τα ακόλουθα:
(1)
Η γρίπη των πτηνών αποτελεί λοιμώδη ιογενή νόσο των πουλερικών και των πτηνών, που προκαλεί θνησιμότητα και διαταραχές οι οποίες είναι δυνατόν να λάβουν ταχέως διαστάσεις επιζωοτίας και η οποία μπορεί να αποτελέσει σοβαρή απειλή για την υγεία των ζώων και τη δημόσια υγεία και να μειώσει κατακόρυφα την κερδοφορία της πτηνοτροφίας. Υπάρχει κίνδυνος να εισαχθεί ο παράγοντας της νόσου στην Κοινότητα μέσω του διεθνούς εμπορίου ζώντων πουλερικών και προϊόντων πουλερικών.
(2)
Το Ισραήλ ενημέρωσε την Επιτροπή ότι απομονώθηκε ο ιός Η5 της γρίπης των πτηνών σε κλινικό κρούσμα. Έως ότου προσδιοριστεί ο τύπος νευραμινιδάσης (N), η κλινική εικόνα επιτρέπει την υποψία ότι πρόκειται για εστία γρίπης των πτηνών υψηλής παθογονικότητας.
(3)
Εν όψει του κινδύνου που συνεπάγεται για την υγεία των ζώων η εισαγωγή της νόσου στην Κοινότητα, ενδείκνυται ως άμεσο μέτρο να ανασταλούν οι εισαγωγές ζώντων πουλερικών, στρουθιονίδων, εκτρεφόμενων και άγριων φτερωτών θηραμάτων, ζώντων άλλων πτηνών εκτός των πουλερικών και αυγών προς επώαση αυτών των ειδών από το Ισραήλ.
(4)
Επειδή επιτρέπονται οι εισαγωγές από το Ισραήλ κυνηγετικών τροπαίων και αυγών για ανθρώπινη κατανάλωση, αναστέλλονται και οι εισαγωγές των προϊόντων αυτών στην Κοινότητα λόγω του ότι ενέχουν υψηλό κίνδυνο για την υγεία των ζώων.
(5)
Επιπλέον, αναστέλλονται οι εισαγωγές στην Κοινότητα από το Ισραήλ νωπού κρέατος πουλερικών, στρουθιονίδων και άγριων και εκτρεφόμενων φτερωτών θηραμάτων και οι εισαγωγές παρασκευασμάτων κρέατος, κιμάδων, μηχανικώς διαχωρισμένου κρέατος και προϊόντων με βάση το κρέας που συνίστανται σε ή περιέχουν κρέας των ειδών αυτών.
(6)
Ορισμένα προϊόντα που παράγονται από πουλερικά που έχουν σφαγεί πριν από τις 15 Φεβρουαρίου 2006 πρέπει να εξακολουθήσουν να επιτρέπονται, λαμβανομένης υπόψη της περιόδου επώασης της νόσου.
(7)
Η απόφαση 2005/432/EK (3) της Επιτροπής για τον καθορισμό όρων υγείας των ζώων, όρων δημόσιας υγείας και υποδειγμάτων πιστοποιητικών όσον αφορά προϊόντα με βάση το κρέας για ανθρώπινη κατανάλωση που εισάγονται από τρίτες χώρες και για την κατάργηση των αποφάσεων 97/41/ΕΚ, 97/221/ΕΚ και 97/222/ΕΚ προβλέπει κατάλογο τρίτων χωρών από τις οποίες τα κράτη μέλη μπορούν να επιτρέπουν την εισαγωγή προϊόντων κρέατος και καθορίζει τρόπους επεξεργασίας που θεωρούνται αποτελεσματικοί για την αδρανοποίηση των αντίστοιχων παθογόνων παραγόντων. Για να αποτραπεί ο κίνδυνος μετάδοσης της νόσου μέσω των προϊόντων αυτών, πρέπει να εφαρμοστεί κατάλληλη επεξεργασία ανάλογα με την υγειονομική κατάσταση της χώρας καταγωγής και τα είδη από τα οποία προέρχεται το προϊόν. Επομένως, κρίνεται ενδεδειγμένο να εξακολουθήσουν να επιτρέπονται οι εισαγωγές προϊόντων με βάση το κρέας πουλερικών καταγωγής Ισραήλ που έχουν υποστεί επεξεργασία σε θερμοκρασία τουλάχιστον 70° σε όλο το προϊόν.
(8)
Τα μέτρα που ορίζονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Τα κράτη μέλη αναστέλλουν την εισαγωγή από την επικράτεια του Ισραήλ:
-
ζώντων πουλερικών, στρουθιονίδων, εκτρεφόμενων και άγριων φτερωτών θηραμάτων, ζώντων άλλων πτηνών εκτός των πουλερικών όπως ορίζονται στο άρθρο 1 τρίτη περίπτωση της απόφασης 2000/666/ΕΚ και των αυγών προς επώαση των ειδών αυτών,
-
νωπού κρέατος πουλερικών, στρουθιονίδων, εκτρεφομένων και άγριων φτερωτών θηραμάτων,
-
κιμάδων, παρασκευασμάτων κρέατος, μηχανικώς διαχωρισμένου κρέατος και προϊόντων με βάση το κρέας που συνίστανται σε ή περιέχουν κρέας αυτών των ειδών,
-
πρώτων υλών για τροφές ζώων συντροφιάς και ακατέργαστου υλικού ζωοτροφών που περιέχει τμήματα αυτών των ειδών,
-
αυγών για ανθρώπινη κατανάλωση, και
-
μη επεξεργασμένων κυνηγετικών τροπαίων από οποιαδήποτε πτηνά.
2. Κατά παρέκκλιση από την παράγραφο 1, τα κράτη μέλη επιτρέπουν την εισαγωγή προϊόντων που καλύπτονται από την παράγραφο 1 πρώτη έως τέταρτη περίπτωση, τα οποία προέρχονται από πτηνά που έχουν σφαγεί πριν από τις 15 Φεβρουαρίου 2006.
3. Στα κτηνιατρικά πιστοποιητικά/εμπορικά έγγραφα που συνοδεύουν τις αποστολές των προϊόντων που αναφέρονται στην παράγραφο 2, περιλαμβάνονται οι ακόλουθες λέξεις ανάλογα με το είδος:
«Νωπό κρέας πουλερικών/Νωπό κρέας στρουθιονίδων/Νωπό κρέας άγριων φτερωτών θηραμάτων/Νωπό κρέας εκτρεφόμενων φτερωτών θηραμάτων/Προϊόν με βάση το κρέας που συνίσταται σε ή περιέχει κρέας πουλερικών, στρουθιονίδων, εκτρεφόμενων ή άγριων φτερωτών θηραμάτων/Παρασκεύασμα κρέατος που συνίσταται σε ή περιέχει κρέας πουλερικών, στρουθιονίδων, εκτρεφόμενων ή άγριων φτερωτών θηραμάτων/Πρώτη ύλη για τροφές ζώων συντροφιάς και ακατέργαστο υλικό ζωοτροφών που περιέχει τμήματα πουλερικών, στρουθιονίδων, εκτρεφόμενων ή άγριων φτερωτών θηραμάτων (4) που προέρχεται από πτηνά που έχουν σφαγεί πριν από τις 15 Φεβρουαρίου 2006 και σύμφωνα με το άρθρο 1 παράγραφος 2 της απόφασης 2005/227/ΕΚ της Επιτροπής (5).
4. Κατά παρέκκλιση από την παράγραφο 1 τρίτη περίπτωση, τα κράτη μέλη επιτρέπουν την εισαγωγή προϊόντων με βάση το κρέας που συνίστανται σε ή περιέχουν κρέας πουλερικών, στρουθιονίδων, εκτρεφόμενων ή άγριων φτερωτών θηραμάτων, όταν το κρέας αυτών των ειδών έχει υποστεί μία τουλάχιστον από τις ειδικές επεξεργασίες που αναφέρονται στα σημεία Β, Γ ή Δ στο τμήμα IV του παραρτήματος ΙΙ της απόφασης 2005/432/ΕΚ της Επιτροπής.
Άρθρο 2
Τα κράτη μέλη τροποποιούν τα μέτρα που εφαρμόζουν στις εισαγωγές, ούτως ώστε να είναι σύμφωνα με την παρούσα απόφαση και δημοσιοποιούν αμέσως και κατά τον ενδεδειγμένο τρόπο τα θεσπιζόμενα μέτρα. Ενημερώνουν αμέσως την Επιτροπή σχετικά.
Άρθρο 3
Η παρούσα απόφαση εφαρμόζεται έως τις 31 Μαΐου 2006.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 17 Μαρτίου 2006.

Labels: 3
18
17
6